b'\n_START_ARTICLE_\nTrak\xc5\xb3 kenesa\n_START_PARAGRAPH_\nTrak\xc5\xb3 kenesa \xe2\x80\x93 karaim\xc5\xb3, i\xc5\xa1pa\xc5\xbe\xc4\xafstan\xc4\x8di\xc5\xb3 karaizm\xc4\x85 maldos namai Trakuose._NEWLINE_Kenesa stov\xc4\x97jusi nuo XIV a. pab. karaim\xc5\xb3 gyventoje teritorijoje, Ma\xc5\xbeajame mieste. XVI a. pr. ji sudeg\xc4\x97 ir buvo atstatyta 1533 m. Po to dar kelis kartus iki XVIII a. griauta ir atstatyta. 1727 m. ir 1773 m. pastatas apgadintas, po to remontuotas. Kenesa deg\xc4\x97 per 1794 met\xc5\xb3 gaisr\xc4\x85. Savo aukomis j\xc4\x85 atstatyti pad\xc4\x97jo Slucko ir Krymo karaimai. 1812 metais kenes\xc4\x85 sudegino per Trakus \xc4\x97j\xc4\x99 pranc\xc5\xabz\xc5\xb3 kariai. Po paskutinio 1824 met\xc5\xb3 gaisro ketinta pasistatyti m\xc5\xabrin\xc4\x99 kenes\xc4\x85, bet d\xc4\x97l l\xc4\x97\xc5\xa1\xc5\xb3 stygiaus v\xc4\x97l pastatyta medin\xc4\x97. 1903-1904 m. ji rekonstruota pagal 1898-1899 metais parengt\xc4\x85 projekt\xc4\x85. Darbai buvo vykdomi karaim\xc5\xb3 dvasininko Felikso Maleckio iniciatyva ir surinktomis l\xc4\x97\xc5\xa1omis. Prie darb\xc5\xb3 prisid\xc4\x97jo ir in\xc5\xbeinierius Michailas Prozorovas. Prie kenesos veik\xc4\x97 mokykla. 1997 metais Trak\xc5\xb3 kenesa buvo restauruota pirm\xc4\x85 kart\xc4\x85 po karo pagal paskutin\xc4\x97s rekonstrukcijos projekt\xc4\x85. Pastatas priklauso Trak\xc5\xb3 karaim\xc5\xb3 bendruomenei.\n_START_SECTION_\nArchitekt\xc5\xabra\n_START_PARAGRAPH_\nKenesa yra kvadrato formos, vieno auk\xc5\xa1to, dviej\xc5\xb3 patalp\xc5\xb3 pastatas. \xc4\xae sale, vyr\xc5\xb3 dal\xc4\xaf, patenkama i\xc5\xa1 prieangio per tris \xc4\xaf\xc4\x97jimus. Tame pat prieangyje \xc4\xafrengti laiptai \xc4\xaf balkon\xc4\x85, moter\xc5\xb3 dal\xc4\xaf. Balkon\xc4\x85 laiko 4 medin\xc4\x97s kolonos. Patalpos lubos \xe2\x80\x93 a\xc5\xa1tuonbriaunis kupolas, da\xc5\xbeytas m\xc4\x97lynai. Pastato pamatai sum\xc5\xabryti i\xc5\xa1 akmen\xc5\xb3, tinkuoti. Ta\xc5\xa1yt\xc5\xb3 r\xc4\x85st\xc5\xb3 sienos tinkuotos i\xc5\xa1 vidaus ir i\xc5\xa1or\xc4\x97s. Stogas ketur\xc5\xa1laitis, dviej\xc5\xb3 pakop\xc5\xb3, vir\xc5\xa1 jo \xc4\xaftaisytas keturkampio plano \xc5\xbeibintas. Pagrindinis pastato fasadas asimetri\xc5\xa1kas, auk\xc5\xa1tai i\xc5\xa1d\xc4\x97styti arkiniai langai su profiliuotais apvadais.'